বুধবার (৭ নভেম্বর) দুপুরে গৌরীপুর প্রেসক্লাবে এ সংবাদ সম্মেলন করা হয়। সংবাদ সম্মেলনে মিজানুর রহমান লিখিত বক্তব্যে বলেন, চলতি বছরে এসএসসি পরীক্ষার ফরম পূরণে নির্ধারিত ফি হচ্ছে মানবিক শাখায় ১৬৫০ টাকা, ব্যবসায় শিক্ষা শাখায় ১৬৫০ ও বিজ্ঞান শাখায় ১৭১০ টাকা। কিন্তু এ উপজেলার অধিকাংশ মাধ্যমিক স্কুল ও মাদ্রাসা শিক্ষা প্রতিষ্ঠানে শিক্ষার্থীদের কাছ থেকে ২২শ থেকে ৩ হাজার টাকা পর্যন্ত আদায় করা হচ্ছে। ফরম পূরনের ফি আদায়কালে শিক্ষার্থীদেরকে কোন রশিদ প্রদান করছেন না প্রতিষ্ঠান কৃর্তপক্ষ। শিক্ষা প্রতিষ্ঠানে এসব অনিয়ম-দুর্নীতির ঘটনায় অসংখ্য শিক্ষার্থী ও তাদের অভিভাবক অভিযোগ তুলে ধরেছেন ছাত্রলীগ নেতৃবৃন্দের নিকট। এ ঘটনায় উপজেলা নির্বাহী কর্মকর্তা বরাবরে বুধবার লিখিত অভিযোগ দায়ের করেছেন ছাত্রলীগের স্থানীয় নেতৃবৃন্দ।